- श्रीमती मंदाकिनी श्रीवास्तव
- अनुवाद - शंकर प्रसाद श्रीवास्तव
एक घर के हाल
गोसाइन घर के खाली डिब्बा मन ल देख के घबराय हवय। बस , थोरकिन चाउँर रहय अउ थोरकिन साग। ओकर मन ह खराब होगे। ये का हो गे ओकर घर के सुख ल ? कहाँ तो पेट भर खाना मिलय अउ आज अतके असन खाना ? चार जिनिस ल कइसे पुराही ? एक झन के पेट भरही, त दूसर ह मुँह ल ताकत रहिही। एकर ले त बने हे के चुलहा बारेच न जाय। खीझ के ओ ह दुखी मन ले , नहाये - धोये अउ धियान करे बिगर, अंगना म झारे बहारे बिगर अपन खोली म जा के सुत गे। बड़बड़ात रहिस - कोनो धियान नइ रखंय के घर म डउकिन मन उपर का बीतत होही, कइसन मुसीबत आथे। आज खाली पेट रहिहीं त अकल ह ठिकाना म आही अउ घर म अनाज ह आही। फेर का मन आइस त खीझे रेहे के बाद भी थोरकिन भात ल रांध के रख दइस। संझा बेरा घर के तीनों आदमी मन - ससुर, घरवाला अऊ देवर जब घर लहुटिन, तब घर के हालत ल देख के अड़बड़ दुखी होइन। घर ह अगराइज परे रहय अउ गोसाइन के चेहरा आँसू से भरे रहय। कुछ - कुछ गुस्साय घलो रहिस।
गोसाइन ह उठिस अउ एके टठिया म नून के साथ भात ल उनकर मन के साम्हूँ रख दइस।
- एके टठिया म ? देवर ह पूछिस।
भनभना के गोसाइन ह कहिस - सबो टठिया मन बेचा नइ गे हे का ?
उही भात ल थोर - थोर खा के तीनों झन सुत गइन। न पेट भरिस, न थकान उतरिस, न नींद आइस।
दूसर घर के हाल
ए घर के गोसाइन के उही हाल रहय। थोरकिन चाउँर बाँचे रहय। बस, ओतके जतका म एक झन के पेट भर सकतिस। फेर भी ओ हठमंडिल मन ले काम करत रहिस। अंगना ल झारे - बहारे के बाद नहाइस, छितराय चुंदी ल बांधिस, सिंदूर लगाइस, तुलसी म पानी चढ़ा के भात बनाइस। बस, पउरसे बर ओतकेच रहिस। जब तीनों आदमी घर आइन, तब उन कर आगू हाथ - पाँव धोये बर पानी रखिस अउ सोचे लगिस। फेर औचक उठके तुलसी के एक पत्ता टोर के लाइस। टठिया म गुड़ के एक डल्ला रखिस, ओमा सबो भात ल उलद के ओकर उपर तुलसी पत्ता रखिस। मने मन म भगवान ल अरपन करके अपन ससुर ल बोलिस - बाबूजी, आप मन इही टठिया से थोर - थोर परसाद ले लेवव। अउ तीनों ल पानी के गिलास दे के चले गइस।
भीतर जाय के बाद अपन मन से दुख अउ डर निकारे के उपाय म ओकर आँखी ले आँसू टपके लगिस, फेर ये आँसू अपन करतब्य ल पूरा करे के बाद टपके रहिस। एकर मारे फल तो अच्छा मिलनाच रहिस।
तीनों झन परेम से भात ल बाँट - बाँट के खाइन अउ बिसराम करे बर चले गइन। सुते के पहिली तीनों के मन म आगू बर सोच - बिचार चलत रहिस। गोसाइन बर दया अउ परेम के भाव आवत रहिस जउन ह बिकट हालत म अब तक अपन धीरज ल नइ छोड़ै। घर म सांती अउ परेम के कारन ओ मन ल बने नींद आइस। जब बिहिनिया उठिन, त उन कर मन रोजी - रोटी कमाये बर उछाल रहिस अउ ओमन जुट गइन
बहुत जल्दी हालत उनकर बस म हो गय। धीरज अउ संतोष के कारन लच्छमीजी उन कर घर म आ गे रहिन।
mai_Deva mai_Deva hne_Deva hne_Deva hne_Deva hne_Deva hne_Deva bho_Deva hne_Deva hne_Deva hne_Deva hne_Deva hne_Deva